Document ID: 32006D0434

ODLOČBA KOMISIJE
z dne 23. junija 2006
o določitvi finančnega prispevka Skupnosti za izdatke, nastale zaradi sprejetja izrednih ukrepov v zvezi z bojem proti klasični prašičji kugi v Luksemburgu leta 2002
(notificirano pod dokumentarno številko C(2006) 2410)
(Besedilo v franckem jeziku je edino verodostojno)
(2006/434/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1), in zlasti člena 3(3) Odločbe,
ob upoštevanju naslednjega:
(1)
V Luksemburgu je prišlo do izbruha klasične prašičje kuge leta 2002. Pojav te bolezni je resno ogrožal živino v Skupnosti.
(2)
Z namenom preprečiti širjenje bolezni in jo izkoreniniti v najkrajšem možnem času mora Skupnost finančno prispevati k upravičenim izdatkom, ki nastanejo v državah članicah zaradi izrednih ukrepov, sprejetih v boju proti tej bolezni, kot določa Odločba 90/424/EGS.
(3)
Z Odločbo Komisije 2003/491/ES z dne 3. julija 2003 o finančnem prispevku Skupnosti za izkoreninjenje klasične prašičje kuge v Luksemburgu leta 2002 (2) se je odobril finančni znesek Skupnosti za Luksemburg v zvezi z izdatki, povezanimi z izrednimi ukrepi za boj proti klasični prašičji kugi, ki so se izvajali leta 2002.
(4)
V skladu z zadevno odločbo je bil odobren prvi obrok 500 000 EUR.
(5)
V skladu z zadevno odločbo je preostali prispevek Skupnosti osnovan na vlogi, ki jo je predložil Luksemburg 17. julija 2003, dokumentaciji, ki določa zneske iz vloge, in rezultatih pregledov na kraju samem, ki jih je izvedla Komisija. Znesek, določen v vlogi, ki jo je predložil Luksemburg, je znašal 3 253 235 EUR, finančni prispevek Skupnosti pa ne sme biti višji od 50 % skupnih upravičenih izdatkov.
(6)
Ob upoštevanju zgoraj navedenega je treba sedaj določiti skupni znesek finančnega prispevka Skupnosti za upravičene izdatke, nastale zaradi izkoreninjenja klasične prašičje kuge v Luksemburgu za leto 2002.
(7)
Rezultati preverjanj, ki jih je izvedla Komisija v skladu z veterinarskimi pravili in pogoji za odobritev finančne podpore Skupnosti navajajo, da se celotni predloženi znesek za izdatke ne more šteti za upravičenega za finančni prispevek Skupnosti.
(8)
Opažanja Komisije in metoda izračuna upravičenega izdatka so bili pisno sporočeni državi Luksemburg 4. novembra 2005.
(9)
Sklepne ugotovitve Komisije so bile poslane Luksemburgu 18. januarja 2006, ob upoštevanju dodatnih informacij, ki jih je Luksemburg poslal Komisiji 15. decembra 2005.
(10)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Skupni finančni prispevek Skupnosti za izdatke, nastale zaradi izkoreninjenja klasične prašičje kuge v Luksemburgu za leto 2002, se v skladu z Odločbo 2003/491/ES določi na 1 589 734 EUR.
Ker je bil prvi obrok 500 000 EUR že plačan v skladu z Odločbo 2003/491/ES, se preostali znesek 1 089 734 EUR plača Luksemburgu.
Člen 2
Ta odločba je naslovljena na Veliko vojvodstvo Luksemburg.
V Bruslju, 23. junija 2006

Labels: 20
0
6
18
15